FI Euroopan unionin virallinen lehti L 160/29

KOMISSION DELEGOITU ASETUS (EU) 2016/960,

annettu 17 päivänä toukokuuta 2016,

Euroopan parlamentin ja neuvoston asetuksen (EU) N:o 596/2014 täydentämisestä teknisillä sääntelystandardeilla siltä osin kuin on kyse tiedon ilmaisevia markkinaosapuolia koskevista asianmukaisista järjestelyistä, järjestelmistä ja menettelyistä markkinoiden tunnustelun tekemisen yhteydessä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 596/2014 (1) ja erityisesti sen 11 artiklan 9 kohdan kolmannen alakohdan,

sekä katsoo seuraavaa:

(1) Asianmukaiset järjestelyt, menettelyt ja tietojen kirjaamista koskevat vaatimukset ovat tarpeen sen varmistamiseksi, että markkinoiden tunnustelua hallinnoidaan ja valvotaan tehokkaasti. Osana asianmukaisia järjestelyjä tiedon ilmaisevien markkinaosapuolten olisi otettava käyttöön menettelyt, joissa kuvataan, miten markkinoiden tunnustelu tehdään. Kyseisiin menettelyihin olisi sisällyttävä vakiotiedot, jotka toimitetaan markkinoiden tunnustelun vastaanottaville henkilöille ja joita pyydetään tällaisilta henkilöiltä. Näin varmistetaan, ettei minkäänlaisia mahdollisesti arkaluonteisia tietoja levitetä tarpeettomasti ja että kaikki markkinoiden tunnustelun vastaanottavat henkilöt saavat samantasoiset tiedot.

(2) Markkinoiden tunnustelun aikana välitettyjen tietojen luotettavuus on voitava varmistaa. Jos markkinoiden tunnustelu tehdään puhelimitse ja tiedon ilmaisevalla markkinaosapuolella on käytettävissään tallentava puhelinlinja, tiedon ilmaisevan markkinaosapuolen olisi käytettävä sitä. Jos markkinoiden tunnustelu tehdään muulla tavoin kuin käyttäen tallentavaa puhelinlinjaa, markkinoiden tunnustelun yhteydessä välitettävät tiedot olisi kirjattava ääni- tai kuvatallenteena taikka kirjallisessa muodossa. Jos markkinoiden tunnustelu tehdään käyttäen tallentavaa puhelinlinjaa taikka äänen- tai kuvantallennusta, tallentamiseen olisi henkilötietojen suojaan liittyvistä syistä saatava suostumus markkinoiden tunnustelun vastaanottavalta henkilöltä.

(3) Jotta toimivaltaisten viranomaisten olisi helpompi tutkia tapauksia, joissa epäillään markkinoita käytetyn väärin, tiedon ilmaisevien markkinaosapuolten olisi kunkin markkinoiden tunnustelun yhteydessä kirjattava tiedot markkinoiden tunnustelun vastaanottavista henkilöistä.

(4) Jotta voidaan minimoida sisäpiiritiedon epäasianmukaisen ilmaisemisen vaara, tiedon ilmaisevan markkinaosapuolen olisi kirjattava tiedot mahdollisista sijoittajista, jotka ilmoituksensa mukaan eivät halua ottaa vastaan markkinoiden tunnustelua. Mahdollisten sijoittajien olisi voitava ilmaista toiveensa olla ottamatta vastaan markkinoiden tunnustelua mistään mahdollisesta liiketoimesta tai ottaa vastaan markkinoiden tunnustelu ainoastaan tietyntyyppisistä liiketoimista.

(5) Kun tiedon ilmaisevat markkinaosapuolet tekevät markkinoiden tunnustelua, heidän osaltaan olisi oletettava, että sisäpiiritieto ilmaistaan osana henkilön työn, ammatin tai tehtävien tavanomaista suorittamista asetuksen (EU) N:o 596/2014 10 artiklan 1 kohdassa tarkoitetulla tavalla. Tiedon ilmaisevan markkinaosapuolen olisi tämän osalta katsottava toimivan osana tavanomaisen työn, ammatin tai tehtävien suorittamista vain silloin, kun kyseinen osapuoli täyttää kaikki vaatimukset, mukaan lukien asetuksen (EU) N:o 596/2014 11 artiklassa ja tässä asetuksessa vahvistetut kirjanpitovaatimukset.

(6) Koska asetuksen (EU) N:o 596/2014 11 artiklan 3 kohdan mukainen arvio siitä, millainen tieto on sisäpiiritietoa, voi olla vaikea tehdä, tiedon ilmaisevien markkinatoimijoiden olisi kirjattava tiedot kaikista markkinoiden tunnusteluista, myös niistä, joihin tiedon ilmaisevan markkinaosapuolen mukaan ei liity sisäpiiritiedon ilmaisemista. Tällaisen tietojen kirjaamisen avulla tiedon ilmaisevien markkinaosapuolten on helpompi antaa toimivaltaisille viranomaisille näyttöä asianmukaisesta toiminnasta, erityisesti siltä varalta, että tiedot muuttuvat markkinoiden tunnustelun jälkeen tai että toimivaltainen viranomainen haluaa tarkistaa tietojen luokitteluprosessin.

(7) Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen on toimittanut komissiolle.

(8) Euroopan arvopaperimarkkinaviranomainen on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklan mukaisesti perustetulta arvopaperimarkkina-alan osallisryhmältä.

(9) Rahoitusmarkkinoiden sujuvan toiminnan varmistamiseksi on tarpeen, että tämä asetus tulee voimaan kiireellisesti ja että tässä asetuksessa annettuja säännöksiä sovelletaan samasta päivämäärästä lähtien kuin asetuksessa (EU) N:o 596/2014 annettuja säännöksiä,

ON HYVÄKSYNYT TÄMÄN ASETUKSEN:

1 artikla

Yleiset vaatimukset

Tiedon ilmaisevien markkinaosapuolten on varmistettava, että järjestelyitä ja menettelyitä, jotka ne ottavat käyttöön asetuksen (EU) N:o 596/2014 11 artiklan 4, 5, 6 ja 8 kohdan noudattamiseksi, tarkistetaan säännöllisesti ja ajantasaistetaan tarvittaessa.

2 artikla

Menettelyt markkinoiden tunnustelun tekemiseksi

1. Tiedon ilmaisevien markkinaosapuolten on otettava käyttöön menettelyt, joissa kuvataan, miten markkinoiden tunnustelu tehdään.

Tiedon ilmaisevat markkinaosapuolet voivat välittää tietoja markkinoiden tunnustelun tarkoituksessa markkinoiden tunnustelun vastaanottaville henkilöille suullisesti henkilökohtaisessa tapaamisessa, puhelimitse tai videopuhelun välityksellä taikka kirjallisesti postitse, faksitse tai sähköisesti.

2. Tiedon ilmaisevien markkinaosapuolten on otettava käyttöön menettelyt, jotka koskevat puhelimitse tehtävää markkinoiden tunnustelua, ja varmistettava, että käytetään tallentavaa puhelinlinjaa, jos tiedon ilmaisevalla markkinaosapuolella on sellainen käytettävissään, ja että markkinoiden tunnustelun vastaanottavat henkilöt ovat antaneet suostumuksensa keskustelun tallentamiseen.

3. Edellä 1 ja 2 kohdassa tarkoitetuilla menettelyillä on varmistettava, että henkilöt, jotka ovat tiedon ilmaisevan markkinaosapuolen palveluksessa työsopimuksen perusteella tai muulla perusteella, käyttävät ainoastaan tiedon ilmaisevan markkinaosapuolen saataville asettamia laitteita soittaessaan ja vastaanottaessaan puheluita sekä lähettäessään ja vastaanottaessaan tietoja sähköisesti markkinoiden tunnustelun tarkoituksessa.

3 artikla

Markkinoiden tunnustelun vastaanottaville henkilöille välitettävät vakiotiedot

1. Tiedon ilmaisevilla markkinaosapuolilla on oltava käytössä menettelyt, joiden avulla voidaan vaihtaa vakiotietoja markkinoiden tunnustelun vastaanottavien henkilöiden kanssa markkinoiden tunnustelun aikana ennalta määrätyssä järjestyksessä.

2. Tiedon ilmaisevan markkinaosapuolen on määritettävä 1 kohdassa tarkoitetut vakiotiedot kutakin markkinoiden tunnustelua varten ennen sen tekemistä. Tiedon ilmaisevan markkinaosapuolen on käytettävä kyseisiä vakiotietoja kaikkien asianomaisen markkinoiden tunnustelun vastaanottavien henkilöiden suhteen.

3. Jos tiedon ilmaisevat markkinaosapuolet katsovat, että markkinoiden tunnusteluun kuuluu sisäpiiritiedon ilmaisemista, 1 kohdassa tarkoitetuissa vakiotiedoissa on annettava ainoastaan seuraavat tiedot mainitussa järjestyksessä:

a) lausuma, joka osoittaa, että tietojen välittäminen tapahtuu markkinoiden tunnustelun tarkoituksessa;

b) jos markkinoiden tunnustelu tehdään käyttäen tallentavaa puhelinlinjaa taikka äänen- tai kuvantallennusta, lausuma keskustelun tallentamisesta ja markkinoiden tunnustelun vastaanottavan henkilön suostumus keskustelun tallentamiseen;

c) pyyntö saada henkilöltä, johon on otettu yhteyttä, vahvistus siitä, että tiedon ilmaiseva markkinaosapuoli välittää tietoja sellaisen henkilön kanssa, jolle mahdollinen sijoittaja on antanut tehtäväksi ottaa vastaan markkinoiden tunnustelun, ja vastaus tähän pyyntöön;

d) lausuma, joka osoittaa, että henkilö, johon on otettu yhteyttä, antaessaan suostumuksensa markkinoiden tunnustelun vastaanottamiseen saa tietoja, joiden tiedon ilmaiseva markkinaosapuoli katsoo olevan sisäpiiritietoa, ja viittaus asetuksen (EU) N:o 596/2014 11 artiklan 7 kohdassa asetettuun velvoitteeseen;

e) mahdollisuuksien mukaan arvio siitä, milloin tieto lakkaa olemasta sisäpiiritietoa, mainittuun arvioon mahdollisesti vaikuttavat tekijät ja kaikissa tapauksissa tiedot siitä, miten markkinoiden tunnustelun vastaanottavalle henkilölle ilmoitetaan arvion muuttumisesta;

f) lausuma, jolla markkinoiden tunnustelun vastaanottavalle henkilölle ilmoitetaan asetuksen (EU) N:o 596/2014 11 artiklan 5 kohdan b, c ja d alakohdassa säädetyistä velvoitteista;

g) pyyntö saada asetuksen (EU) N:o 596/2014 11 artiklan 5 kohdan a alakohdassa tarkoitettu markkinoiden tunnustelun vastaanottavan henkilön suostumus siihen, että markkinoiden tunnustelun vastaanottavalle henkilölle saa antaa sisäpiiritietoa, ja vastaus tähän pyyntöön;

h) jos g alakohdassa edellytetty suostumus annetaan, tiedot, jotka ilmaistaan markkinoiden tunnustelun tarkoituksessa, mukaan lukien maininta siitä, mitä tietoja tiedon ilmaiseva markkinaosapuoli pitää sisäpiiritietona.

4. Jos tiedon ilmaiseva markkinaosapuoli katsoo, ettei markkinoiden tunnusteluun kuulu sisäpiiritiedon ilmaisemista, 1 kohdassa tarkoitetuissa vakiotiedoissa on annettava ainoastaan seuraavat tiedot mainitussa järjestyksessä:

a) lausuma, joka osoittaa, että tietojen välittäminen tapahtuu markkinoiden tunnustelun tarkoituksessa;

b) jos markkinoiden tunnustelu tehdään käyttäen tallentavaa puhelinlinjaa taikka äänen- tai kuvantallennusta, lausuma keskustelun tallentamisesta ja markkinoiden tunnustelun vastaanottavan henkilön suostumus keskustelun tallentamiseen;

c) pyyntö saada henkilöltä, johon on otettu yhteyttä, vahvistus siitä, että tiedon ilmaiseva markkinaosapuoli välittää tietoja sellaisen henkilön kanssa, jolle mahdollinen sijoittaja on antanut tehtäväksi ottaa vastaan markkinoiden tunnustelun, ja vastaus tähän pyyntöön;

d) lausuma, joka osoittaa, että henkilö, johon on otettu yhteyttä, antaessaan suostumuksensa markkinoiden tunnustelun vastaanottamiseen saa tietoja, joiden tiedon ilmaiseva markkinaosapuoli ei katso olevan sisäpiiritietoa, ja viittaus asetuksen (EU) N:o 596/2014 11 artiklan 7 kohdassa asetettuun velvoitteeseen;

e) pyyntö saada markkinoiden tunnustelun vastaanottavan henkilön suostumus markkinoiden tunnustelun toteuttamiseen ja vastaus tähän pyyntöön;

f) jos e alakohdan mukainen suostumus annetaan, tiedot, jotka ilmaistaan markkinoiden tunnustelun tarkoituksessa.

5. Tiedon ilmaisevan markkinaosapuolen on varmistettava, että samasta markkinoiden tunnustelusta välitetään kullekin markkinoiden tunnustelun vastaanottavalle henkilölle samanlaajuiset tiedot.

4 artikla

Markkinoiden tunnustelun vastaanottavia henkilöitä koskevat tiedot

1. Tiedon ilmaisevan markkinaosapuolen on kunkin tehdyn markkinoiden tunnustelun osalta laadittava luettelo, joka sisältää seuraavat tiedot:

a) kaikkien niiden luonnollisten henkilöiden ja oikeushenkilöiden nimet, joille on ilmaistu tietoja markkinoiden tunnustelun aikana;

b) kunkin sellaisen tietojen välittämisen päivämäärä ja kellonaika, joka on tapahtunut markkinoiden tunnustelun aikana tai sen jälkeen;

c) markkinoiden tunnustelun vastaanottavien henkilöiden yhteystiedot, joita käytetään markkinoiden tunnustelun tarkoituksessa.

2. Tiedon ilmaisevien markkinaosapuolten on laadittava luettelo mahdollisista sijoittajista, jotka ovat ilmoittaneet, etteivät he halua vastaanottaa markkinoiden tunnustelua minkään mahdollisen liiketoimen tai ainoastaan tietynlaisen mahdollisen liiketoimen suhteen. Tiedon ilmaisevan markkinaosapuolen on pidättäydyttävä välittämästä tietoja tällaisille mahdollisille sijoittajille markkinoiden tunnustelun tarkoituksessa.

5 artikla

Ilmoitusmenettely tapauksessa, jossa tieto on lakannut olemasta sisäpiiritietoa

Jos tiedon ilmaisevat markkinaosapuolet arvioivat asetuksen (EU) N:o 596/2014 11 artiklan 6 kohdan mukaisesti, että markkinoiden tunnustelun aikana ilmaistu sisäpiiritieto on lakannut olemasta sisäpiiritietoa, niiden on ilmoitettava markkinoiden tunnustelun vastaanottavalle henkilölle:

a) tiedon ilmaisevan markkinaosapuolen nimi;

b) markkinoiden tunnustelun kohteena olevan liiketoimen tunnistetiedot;

c) markkinoiden tunnustelun päivämäärä ja kellonaika;

d) se seikka, että ilmaistu sisäpiiritieto on lakannut olemasta sisäpiiritietoa;

e) päivä, jona sisäpiiritieto on lakannut olemasta sisäpiiritietoa.

6 artikla

Tietojen kirjaamista koskevat vaatimukset

1. Tiedon ilmaisevien markkinaosapuolten on varmistettava, että jäljempänä olevista seikoista kirjataan tiedot pysyvälle tietovälineelle, jotta ne ovat saatavilla ja luettavissa asetuksen (EU) N:o 596/2014 11 artiklan 8 kohdassa säädetyn säilytysajan:

a) edellä 1 ja 2 artiklassa tarkoitetut menettelyt;

b) vakiotiedot, jotka määritetään kutakin markkinoiden tunnustelua varten 3 artiklan mukaisesti;

c) edellä 4 artiklassa tarkoitetut tiedot markkinoiden tunnustelun vastaanottavista henkilöistä;

d) kaikki markkinoiden tunnustelun tarkoituksessa tapahtunut tietojen välittäminen tiedon ilmaisevan markkinaosapuolen ja kaikkien niiden henkilöiden välillä, jotka vastaanottavat markkinoiden tunnustelun, mukaan lukien kaikki asiakirjat, jotka tiedon ilmaiseva markkinaosapuoli on toimittanut markkinoiden tunnustelun vastaanottaville henkilöille;

e) tiedot, joiden perusteella arvioidaan, että markkinoiden tunnustelun aikana välitetyt sisäpiiritiedot ovat lakanneet olemasta sisäpiiritietoa, ja asiaankuuluvat 5 artiklassa tarkoitetut ilmoitukset.

2. Edellä olevan 6 artiklan 1 kohdan d alakohdan soveltamiseksi tiedon ilmaisevan markkinaosapuolen on säilytettävä seuraavat:

a) jos tietojen välittäminen on tapahtunut käyttäen tallentavaa puhelinlinjaa, tallenteet puhelinkeskusteluista edellyttäen, että henkilöt, joille tiedot välitetään, ovat antaneet suostumuksensa tallentamiseen;

b) jos tietojen välittäminen on tapahtunut kirjallisesti, jäljennös kirjeenvaihdosta;

c) jos tietojen välittäminen on tapahtunut tapaamisissa käyttäen äänen- tai kuvantallennusta: tallenteet keskusteluista edellyttäen, että henkilöt, joille tiedot välitetään, ovat antaneet suostumuksensa tallentamiseen;

d) jos tietojen välittäminen on tapahtunut sellaisissa tapaamisissa tai puhelinkeskusteluissa, joita ei ole tallennettu, kirjallinen pöytäkirja tai muistio tapaamisista tai puhelinkeskusteluista.

3. Edellä 2 kohdan d alakohdassa tarkoitetun kirjallisen pöytäkirjan tai muistion laatii tiedon ilmaiseva markkinaosapuoli, sen on oltava sekä tiedon ilmaisevan markkinaosapuolen että markkinoiden tunnustelun vastaanottavan henkilön asianmukaisesti allekirjoittama ja siihen on sisällyttävä:

a) tapaamisen tai puhelinkeskustelun päivämäärä ja kellonaika sekä osallistujien nimet;

b) yksityiskohdat markkinoiden tunnustelua koskevista tiedoista, jotka vaihdettiin tiedon ilmaisevan markkinaosapuolen ja markkinoiden tunnustelun vastaanottavan henkilön välillä markkinoiden tunnustelun aikana, mukaan lukien tiedot, jotka toimitetaan markkinoiden tunnustelun vastaanottavalle henkilölle ja joita markkinoiden tunnustelun vastaanottavalta henkilöltä pyydetään 3 artiklassa tarkoitettujen vakiotietojen mukaisesti;

c) koko asiakirja- ja muu aineisto, jonka tiedon ilmaiseva markkinaosapuoli toimittaa markkinoiden tunnustelun vastaanottavalle henkilölle markkinoiden tunnustelun aikana.

Jos tiedon ilmaiseva markkinaosapuoli ja markkinoiden tunnustelun vastaanottava henkilö eivät ole päässeet viiden työpäivän kuluessa markkinoiden tunnustelun päättymisestä yhteisymmärrykseen kirjallisen pöytäkirjan tai muistion sisällöstä, tiedon ilmaisevan markkinaosapuolen on kirjattava tiedot sekä omalla allekirjoituksella varustamastaan että markkinoiden tunnustelun vastaanottaneen henkilön allekirjoittamasta kirjallisen pöytäkirjan tai muistion toisinnosta.

Jos markkinoiden tunnustelun vastaanottanut henkilö ei ole toimittanut tiedon ilmaisevalle markkinaosapuolelle allekirjoitettua toisintoa kirjallisesta pöytäkirjasta tai muistiosta viiden työpäivän kuluessa markkinoiden tunnustelun päättymisestä, tiedon ilmaisevan markkinaosapuolen on säilytettävä jäljennös omalla allekirjoituksella varustetun pöytäkirjan tai muistion kirjallisesta toisinnosta.

4. Edellä 1, 2 ja 3 kohdassa tarkoitetut kirjatut tiedot on asetettava toimivaltaisen viranomaisen saataville pyynnöstä.

7 artikla

Voimaantulo

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Sitä sovelletaan 3 päivästä heinäkuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä toukokuuta 2016. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 1.

(2) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).